
[bookmark: _Hlk197099788][bookmark: _Hlk188964322]Casa de Asigurări de Sănătate Maramureș extinde rețeaua de furnizori pentru a facilita accesul asiguraților la servicii medicale și medicamente


Casa de Asigurări de Sănătate Maramureș continuă eforturile pentru satisfacerea nevoilor asiguraților, plasând nevoile acestuia în centrul tuturor demersurilor instituționale, prin încheierea de noi contracte cu furnizori de servicii medicale clinice, paraclinice și farmaceutice. Aceste acțiuni vizează extinderea și diversificarea rețelei de furnizori disponibili, cu scopul de a asigura un acces facil, echitabil și eficient al asiguraților la investigații, tratamente și medicamente, contribuind astfel la creșterea calității vieții și la consolidarea încrederii în sistemul public de sănătate.
Începând cu luna iunie 2025 noi furnizori de servicii medicale clinice, paraclinice și farmaceutice au intrat în relație contractuală cu Casa de Asigurări de Sănătate Maramureș. Această extindere a rețelei contractuale reflectă preocuparea instituției pentru diversificarea opțiunilor disponibile și pentru asigurarea continuității actului medicale, răspunzând nevoilor asiguraților din județ:
· 4 noi furnizori de servicii medicale clinice în specialități deficitare pentru județul Maramureș: endocrinologie, psihiatrie și recuperare medicală, specialități esențiale pentru diagnosticarea și tratarea afecțiunilor cronice și de sănătate mintală;
· 2 furnizori de servicii paraclinice de imagistică medicală de înaltă performanță, contribuind la scurtarea timpului de așteptare pentru investigații de specialitate și la creșterea capacității de diagnostic precoce. Aceștia oferă si servicii medicale care nu sunt în pachetul de servicii ofertat de către ceilalți furnizori aflați în relație contractuală cu CAS Maramureş, de exemplu: RM cardiac cu și fără substanță de contrast; RM mamar; Whole body RM – scanarea întregului corp într-o singură investigație, (Difuzie Whole body – monitorizare oncologică, prin scanarea întregului corp, pentru depistarea tumorilor și metastazelor în organe și ganglioni – echivalentul RM al examinarii PET-CT); Mamografie 3D cu tomosinteză, (HOLOGIC Selenia 3Dimmensions – depistează cu până la 65% mai multe cancere), tunelul aparatului RMN are o deschidere mare de cca. 70 cm fiind conceput pentru a reduce senzația de claustrofobie;
· 2 farmacii situate în zone rurale, asigurând astfel accesul mai facil la medicamente compensate și gratuite pentru locuitorii din comunități izolate.
În prezent, Casa de Asigurări de Sănătate Maramureș are încheiate contracte cu un număr plajă largă de furnizori, atât în mediul urban, cât și rural, pentru toate formele de asistență medicală: primară, de specialitate, spitalicească, de imagistică, laborator, recuperare și farmaceutică. Pentru mai multe informații legate de furnizorii de servicii medicale, medicamente și dispozitive medicale vă rugăm să consultați site-ul instituției la adresa: https://cas.cnas.ro/casmm.
 
	Tipul de asistență medicală
	Număr furnizori

	Asistență medicală primară
	191

	Ambulatoriu de specialitate clinic
	50

	Ambulatoriu de specialitate paraclinic
	23

	Ambulatoriu de specialitate stomatologic
	110

	Asistența medicală spitalicească
	17

	Asistența medicală de urgență și transport sanitar
	6

	Îngrijiri medicale la domiciliu
	12

	Asistența medicală de recuperare-reabilitare
	7

	Furnizori de medicamente
	78

	Dispozitive medicale
	64

	T O T A L
	558



Prin aceste măsuri, ne propunem reducerea inechităților în accesul la servicii prin contractarea unor specialități medicale deficitare, încurajarea prevenirii și diagnosticării precoce a afecțiunilor, precum și sprijinirea unei rețele medicale echilibrate și funcționale în toate zonele județului.

